Når det gjaldt den store konserten var det mange forslag til vurdering: Spille på en båt, amfiteater i California, Hellas, Sahara, Marrakech og The Roundhouse i London. Bandet klarte ikke å bestemme seg, og filmregissøren Michael Lindsay-Hogg insisterte på å ha en avslutning på dokumentarfilmen Let It Be. Under et møte den 26. januar foreslo Paul McCartney at The Beatles skulle dra opp på taket av Apple-bygningen og spille en uannonsert konsert. Torsdag den 30. januar 1969, klokken 13:00, ble konserten holdt.